У панядзелак у памяшканні нашай рэдакцыі айцец Ян Спасюк правёў прэс-канферэнцыю. Ён паведаміў журналістам, што 10 ліпеня да яго на кватэру прыязджалі два супрацоўніка КДБ з Гродна. Па яго словах, прадстаўнікі спецслужбаў прапаноўвалі святару пакінуць займацца адраджэннем Беларускай Народнай Праваслаўнай царквы, пасля чаго яму адразу гарантуецца месца працы ў любым прыходзе Рускай праваслаўнай царквы, або ў знешнім ведамстве Беларускага экзархата. Пасля таго, як святар адмовіўся, яго пачалі шантажаваць тым, быццам на яго ёсць дасье з 1986 года і калі гэтыя дакументы апублікуюць, то самі прыхажане ад яго адвернуцца. Святар зазначыў, што цяпер рэальна існуе пагроза бяспекі яму і ягонай сям'і і ён намераны звярнуцца ў дыпламатычныя прадстаўніцтвы, каб з іх дапамогай стварыць умовы бяспекі жонцы і траім дзецям. У той самы час Ян Спасюк падкрэсліў, што не пакіне Беларусь і сваіх прыхажан. Святар з сумам канстатаваў, што ў суботу не адбылася малітва за Беларусь і яго прыхажане моцна хвалююца з гэтай нагоды. У аўторак Ян Спасюк пасля 15 гадзін быў затрыманы.